陪諸君會史館園
作者：蔡襄
朝代：宋

paragraphs: 名園霽宿雨，春日正和柔。
花香泛草際，竹影摇清流。
鳴禽自往還，遊鱼時沈浮。
出門市朝喧，愛此林亭幽。
况陪君子讌，飛斝更相酬。
亦有佳人携，豔歌青眉愁。
佳人足娛適，遠思何夷猶。
故鄉去千里，野堂臨溪頭。
夢寐別四載，南望無時休。
王粲昔從軍，登樓以銷憂。
今予豈不然，每到終遲留。